**Havnereglement – Sommerhavn** Asker Seilforenings Bryggelag SA

1. **Generelt**

**- Havnereglementet utgår fra styret i Bryggelaget. Havnesjefen er endelig myndighet når det
 gjelder fortolkning av reglementet.**

**- Sommerhavna er definert som perioden fra 15 april til 15 oktober. Imidlertid må andelseiere
 følge med på all informasjon som kommer i forbindelse med utløfting og oppløfting slik at
 ikke båter ligger i veien for andre eller forsinker organiseringen av havna.**

- Andelseier eller leietaker, heretter kalt båteier, må ha betalt den fastlagte avgift før plassen tas i bruk. Tildelt plass kan benyttes fra **15 april** dersom ikke annen beskjed gis.

-  Alle som oppholder seg på anlegget skal vise hensyn og aktsomhet.

-  Brukerne skal selv fjerne egen søppel og heller ikke være redd for å plukke opp andres fra land eller sjø. Søppel kastes i søppelcontainere eller i miljøcontainer. Dersom containere er fulle så tas søpla med hjem.

-     Tomlensing og alt spill av brennstoff, oljer etc., er forbudt. Tenk også på brannfaren. Spillolje, båtbatterier og annet miljøavfall skal deponeres i miljøcontaineren på Tangen. Denne var tidligere driftet av kommunen, men driftes nå av andelslaget og er låst med kodelås. Koden blir sendt andelseiere pr. e-post.

-     Tømming av septik i havneområdet er ikke tillatt.

-  All lagring av gjenstander på bryggene som er til hinder for alminnelig ferdsel er forbudt. Herunder joller o.l

- Ingen må ikke foreta båtpussarbeider etc. som er til sjenanse, eller vil tilgrise andre båter i havnen, brygger og havneområdet for øvrig.

- Etter avsluttet sommersesong skal båtplassen klargjøres ved at fortøyninger og lignende fjernes.

 Båteier skal sikre nødvendig vedlikehold av egen båtplass og utriggere slik som fjerning av skjell og oljing av fenderplank og utriggere. Man skal ellers følge anvisninger fra havnesjef.

- Securitas er leid inn og går streifvakt i havna.

**2. Båt og fortøyning**

-  Båteier har selv ansvar for at båten er forsvarlig fortøyd. Båtene i bryggeanlegget skal ha minst 4 fortøyningsstrosser samt støyfrie strekkavlastere. Større båter må fortøyes med spring.

- Følgende vekt og størrelsesbegrensninger gjelder:

Andelseierne må holde seg innenfor den båtstørrelse som er godkjent for den plassen de har. Fradrag på plassens brutto bredde for fendring og utriggere er 50 cm for de minste plassene med gangbom og opp til 80 cm for de største plassene. Brutto bryggemeter regnes senter til senter mellom gangbommene og representerer plassens ”offisielle” bredde. Maksimum lengde på båt er satt til gangbommens lengde pluss 2 meter. ***Styret kan gjøre avvik fra disse regler basert på skjønn.***

Begrensningene på de respektive plasser er:

|  |  |  |  |  |  |  |
| --- | --- | --- | --- | --- | --- | --- |
| **Brutto bredde båtplass** | **Gang-bom (m)** | **Max bredde (m)**  | **Max skrog-lengde (m)** | **Max skrog- lengde (fot)** | **Deplase-ment kg** | **Kommentar** |
| 2,0 meter | 4,0 \*) | 1,7 | 5,0 | 16 | - | 30 cm fendring ingen gangbom |
| 2,5 meter | 4,0 \*) | 2,2 | 5,0 | 16 | - | 30 cm fendring ingen gangbom |
| 3,0 meter | 6,0 | 2,4 | 8,0 | 26 | 6 000 | 60 cm til fender og fradrag |
| 3,5 meter | 6,0 | 2,9 | 8,0 | 26 | 6 000 | 60 cm til fender og fradrag |
| 3,5 meter | 8,0 | 2,9 | 10,0 | 33 | 8 000 | 60 cm til fender og fradrag |
| 4,0 meter | 8,0 | 3,4 | 10,0 | 33 | 8 000 | 60 cm til fender og fradrag |
| 4,5 meter | 8,0 | 3,9 | 10,0 | 33 | 8 000 | 60 cm til fender og fradrag |
| 4,5 meter\*)\*\*) | 10,0 | 3,9 | 12,0 | 43 | 10 000 | 60 cm til fender og fradrag |
| 5,0 meter\*\*) | 10,0 | 4,3 | 13,0 | 43 | 12 000 | 60 cm til fender og fradrag |
| 5,5 meter\*\*) | 12,0 | 4,8 | 14,0 | 43 | 12 000 | 70 cm til fender og fradrag |
| \*) Gangbommer av ny type.  |  |  |  |  |
| \*\*) Båter skal fortøyes med dobbelt spring fra gangbommens midt.  |  |  |

For båtplasser på 4,5 og 5,0 m brutto bredde med nye 10 m utriggere gjelder følgende unntak fra reglene i tabellen over: Det tillates båter på opp til 43 fot under forutsetning av at det fortøyes med spring fra utriggerens midtre pullert både til for og akter.

**3. Andre bestemmelser**

- Alle båter i bryggeanlegget skal være ansvarsforsikret.

- Båteier er ansvarlig for skader på brygger og på andres båter dersom skaden er en følge av uansvarlig manøvrering, fortøyning eller annen ansvarsløshet.

- Skulle båten synke, er båteier ansvarlig for å få hevet og eventuelt fjernet båten. Hvis ikke blir båten fjernet av Bryggelaget for båteiers regning.

- Båten skal fortøyes slik at ikke baugspyd, pulpit, eller daviter stikker inn over bryggene.

- Bryggelaget ved havnesjefen har rett til å kreve båter fjernet dersom de som anses som en fare for anlegget gjennom at man for eksempel mener at de kan synke.

**4.    Bruk av bryggestrøm**

-     Det er lagt opp til mulighet for strømuttak for maks 100 Watt per båt. Dersom det er behov for strøm utover dette, kan dette avtales individuelt med havnesjefen.

- For å forhindre jordingsfeil og/eller krypstrøm i vannet, er kun gummikabler, godkjent for utendørs bruk tillatt koblet til strømanlegget på bryggene.

-     Ved misbruk ("overforbruk") eller bruk av ikke godkjente kabler, vil strømkabelen bli frakoblet og forholdet notert.

**5.   Ferdsel i havnen**

-     Manøvrering i havnen skal skje hensynsfullt slik at det ikke oppstår fare for skade på person, båter, utstyr, brygger og havneanlegget forøvrig.

-     Innen havneområdet skal det kjøres med så lav hastighet at det ikke dannes sjenerende bølger. Med havneområdet menes alt farvann mellom bryggene og langs E brygga.

-     Maksimalhastigheten på 5 knop i sjøområdet utenfor havnen skal overholdes.

**6.   Parkering**

-     Kjøretøy skal parkeres på oppmerkede plasser bak Furua Kiosk. Det er kun tillatt å parkere for av og pålessing på Tangen.

-     Dersom det pågår regatta eller andre arrangementer på Tangen, må eventuelle parkerings anvisninger respekteres og følges.

- Feilparkerte kjøretøy kan fjernes for eiers regning. Det vises også til skilting i havneområdet.

**7. Utleie**

- Utleie, utlån eller lignende av andelsrett til andre enn ektefelle eller familie i rett oppad eller nedad stigende linje er ikke tillatt uten styrets skriftlige samtykke. Utleie og fremleie av båtplassene i bryggeanlegget håndteres og administreres av styret. Dette er forøvrig regulert i vedtektene.

8. **Ansvarsfraskrivelse**

- Bryggelaget påtar seg intet ansvar for tyveri, brann, naturskader eller skade forårsaket av havne­anlegget. All ferdsel på, og omkring bryggeanlegget skjer på eget ansvar.

- Bryggelaget har ikke ansvar for skader som måtte oppstå ved bruk av strøm, eller som følge av strømbrudd

**9. Rapportering av feil eller mangler.**

-  Feil eller mangler ved bryggeanlegget rapporteres til :
Havnesjef Hugo Berger 907 35 467 hugoberger62@gmail.com
Leder Bryggelaget bryggelaget@askerseil.no

 **10. Brudd på dette reglementet**

 Dersom en andelseier bryter dette reglement og ikke retter seg etter skriftlige eller muntlige oppfordringer fra Havnesjef eller Styremedlemmer vil dette kunne få konsekvenser for andelseierens rettigheter i andelslaget.